Voldsmannen, en 25 år gammel mann, må sone seks år i fengsel og betale 600.000 kroner i erstatning til 29-åringen.

– Tingretten har lagt til grunn det erstatningskravet vi hadde. Det er en grundig og velbegrunnet dom, sier bistandsadvokat Ketil Magnus Berg.

Ifølge dommen fra Vestfold tingrett ble den 29 år gamle mannen lam etter å ha blitt sparket flere ganger i hodet og nakken slik at han pådro seg skader i ryggmargen.

BISTÅR: Ketil Magnus Berg er advokaten til 29-åringen. (arkivbilde) Foto: Knut Brendhagen / NRK

Slått flere ganger

Det var utenfor Stavernfestivalen natt til lørdag 14. juli i fjor at situasjonen oppsto.

29-åringen gikk langs Gamle Stavernsvei i Larvik da han reagerte på en at en eldre rød Volkswagen Golf kjørte i stor fart i gata der flere festivalgjengere gikk.

Han synes vedkommende kjørte for fort og dunket i ruta, noe sjåføren likte dårlig.

Ifølge dommen gikk sjåføren ut av bilen og begynte å slå ham flere ganger. Han ble også sparket i haka slik at han gikk i bakken.

Ble lam

Flere får med seg det som skjer, og noen registrerer nummeret på bilen til mannen som kjører pirattaxi.

Etter voldshendelsen lå 29-åringen hardt skadd på Ullevål sykehus, og ble overført til rehabilitering etter å ha blitt lam i mer eller mindre hele kroppen.

25-åringen som nå er dømt, ble raskt ettersøkt av politiet, men det tok over tre uker før han ble pågrepet.

Han har også nektet for å ha vært på stedet, men vitner og trafikkdata fra mobiltelefonen knytter han til hendelsen, ifølge dommen.

Det har foreløpig ikke lyktes NRK å få en kommentar fra domfeltes advokat.